615 v.C. – 549 v.C.
Die Mediese Ryk (groen) op sy grootste
Hoofstad Ecbatana, huidige Hamadan
- 625-585 v.C. Cyaxares (eerste)
- 589-549 n.C. Astyages (laaste)
Historiese tydperk Mesopotamië
- Gevestig 615 v.C.
- Stigting ca. 615 v.C.
- Verowering deur Kores die Grote 549 v.C.
Die Mede (Klassieke Latyn: Mēdus, gewoonlik in die meervoud, Mēdī; Antieke Grieks: Μῆδος, ma-to-i; Oud-Persies: Māda) was ’n antieke Iranse volk wat in ’n gebied bekend as Medië (Noordwes-Iran) gewoon en Medies gepraat het. Hul aankoms in die streek word verbind met die eerste golf migrasies van Iranse volke na Antieke Iran van die laat 2de tot die vroeë 1ste millennium v.C.
Detail van die noordelike trap in die Apadana-paleis in Persepolis, ’n reliëf uit die 5de eeu v.C. van ’n soldaat in tradisionele Mediese kleredrag (agter ’n Persiese boogskutter).
Dié tydperk van migrasie het saamgeval met ’n magsvakuum in die Nabye-Ooste toe die Middel-Assiriese Ryk (1365-1020 v.C.), wat Noordwes-Iran, Oos-Anatolië en die Kaukasus oorheers het, val. Dit het daartoe gelei dat nuwe volke na die gebied getrek en daar gaan woon het. Terselfdertyd het Elam, die oorheersende mag in Antieke Iran, ’n tydperk van groot swakheid beleef, net soos Babilonië in die weste.
Van die 10de tot die laat 7de eeu v.C. het die westelike dele van Medië onder die oorheersing van die groot Nieu-Assiriese Ryk in Noord-Mesopotamië gekom. Dié ryk het van Siprus tot Antieke Iran gestrek, en van die Kaukasus tot Antieke Egipte en Arabië. Assiriese konings soos Tiglath-Pileser III, Sargon II, Sanhereb en Assurbanipal het leenmanne van die Mede gemaak en hulle beskerm teen invalle deur Skitiërs en Kimmeriërs.
Van 622 tot 612 v.C. het die Assiriese Ryk, wat sedert 626 v.C. konstant oorlog gevoer het, begin verswak. Onderdane soos die Mede, Babiloniërs, Chaldeërs, Egiptenare, Skitiërs, Kimmeriërs, Lidiërs en Arameërs het stilweg ophou heffings aan Assirië betaal.
Danksy ’n alliansie met rebellerende Babiloniërs, Skitiërs, Chaldeërs en Kimmeriërs het die Mede Nineve in 612 v.C. verower en dit het gelei tot die uiteindelike val van die Nieu-Assiriese Ryk teen 605 v.C. Die Mede het so hul oorspronklike tuisland vergroot totdat dit van rofweg Noordoos-Iran tot by die Halysrivier in Anatolië gestrek het. Omstreeks 605 v.C. is ’n verenigde Mediese Ryk gestig wat saam met Babilonië, Lidië en Antieke Egipte een van die vier sterkste magte van die Nabye-Ooste geword het.
Die Mediese koninkryk is in 550 v.C. deur Kores die Grote verower en hy het die Persiese Achaemenidiese Ryk gestig.
↑ (2015) Birth of the Persian Empire. I. B. Tauris. p. 118. ISBN 978-0857710925. Besoek op 8 Julie 2015.
↑ Georges Roux, Ancient Iraq, 1992
↑ The Oxford encyclopedia of archaeology in the Near East, vol 3. 1997" ble. 448-9
Ontsluit van "https://af.wikipedia.org/w/index.php?title=Mede&oldid=1373946"
Voormalige lande in Asië
Voormalige monargieë van Asië
Die bladsy is laas op 12 Augustus 2015 om 12:45 bygewerk.